b'\n_START_ARTICLE_\nKalliala\n_START_PARAGRAPH_\nKalliala on kyl\xc3\xa4 ja kaupunginosa Sastamalan kaupungissa Pirkanmaalla. Se sijaitsee kaupungin keskustaajaman pohjoislaidalla kolmen kilometrin p\xc3\xa4\xc3\xa4ss\xc3\xa4 varsinaisesta keskustasta Rautaveden pohjoisrannalla. Kallialan tunnuspiirteit\xc3\xa4 ovat Tyrv\xc3\xa4\xc3\xa4n Pyh\xc3\xa4n Olavin kirkko ja historiallinen Kallialan kyl\xc3\xa4keskusta._NEWLINE_Kallialan kaupunginosa k\xc3\xa4sitt\xc3\xa4\xc3\xa4 Kallialan kyl\xc3\xa4n lis\xc3\xa4ksi t\xc3\xa4m\xc3\xa4n l\xc3\xa4hikyl\xc3\xa4t. Asukkaita kaupunginosassa on noin 600. Kallialan seutu on valtakunnallisesti arvokasta maisema-aluetta. Kallialan kyl\xc3\xa4keskusta sijaitsee yh\xc3\xa4 keskiaikasella tontillaan ja se on tihe\xc3\xa4sti rakennettu Tyrv\xc3\xa4\xc3\xa4n vanhan kirkon l\xc3\xa4heisyyteen. Pellot ja haat ymp\xc3\xa4r\xc3\xb6iv\xc3\xa4t varsinaista kyl\xc3\xa4aluetta. Varsinaisen kyl\xc3\xa4keskittym\xc3\xa4n l\xc3\xa4nsipuolella on tiivisti rakennettua taajama-aluetta, joka on osa kaupungin keskustaajamaa. Rautaveden rannalla on useita kes\xc3\xa4asuntoja._NEWLINE_Tyrv\xc3\xa4\xc3\xa4n vanha kirkko sijaitsee Vanhankirkonniemell\xc3\xa4, joka muinoin on ollut saari. Perim\xc3\xa4tiedon mukaan kirkon paikalla oli esihistoriallisella ajalla pakanallinen uhripaikka. Kyl\xc3\xa4n l\xc3\xa4pi kulkee entinen Turku\xe2\x80\x93Tampere-postitie, jonka varrelle perustettiin kyl\xc3\xa4n ensimm\xc3\xa4inen koulu vuonna 1910. Kyl\xc3\xa4ss\xc3\xa4 on ollut maanviljelyksen lis\xc3\xa4ksi paljon k\xc3\xa4sity\xc3\xb6n ammattilaisia, ja nyky\xc3\xa4\xc3\xa4n Kallialan alueella on hieman pienteollisuutta, josta merkitt\xc3\xa4vimm\xc3\xa4t yritykset ovat FinnPelti ja Niemen tehtaat.'